b'\n_START_ARTICLE_\nDekoksyon\n_START_PARAGRAPH_\nAng dekoksyon o pagpapakulo at paglalabog ay isang paraan ng pagluluto o paghahanda ng inumin, partikular na ang mula sa yerba. Bagaman parang katulad ng sa inpusyon, mas masigasig o matindi ang pagpapakatas ng yerba sa dekoksyon. Kabilang sa paghahanda nito ang proseso ng pagpapakulo, pagpapakatas, at pagbababad.\n_START_SECTION_\nMga sangkap\n_START_PARAGRAPH_\nGinagamit na bahagi ng yerba para dekoksyon ang mga ugat, matigas na balat, sanga o tangkay, at ilang mga bungang ratiles ng halaman. Karaniwang dami ang 30 mga gramo ng pinatuyong yerba o 60 mga gramo ng sariwang yerba, at 750 mililitrong tubig na magiging 500 mililitro na lang kapag pinakuluan na sa mahinang apoy.\n_START_SECTION_\nMga kagamitan\n_START_PARAGRAPH_\nGinagamit sa pagluluto ng dekoksyon ang maliit na kawali o munting kaserolang gawa sa enamel kung maaari, pansala na maaaring yari sa naylon, at imbakang pitsel na may takip.\n_START_SECTION_\nParaan ng paghahanda\n_START_PARAGRAPH_\nNaglalagay ng yerba sa isang maliit na kawali. Nagdaragdag ng malamig na tubig. Pinapakuluan ito. Hinihinaan ang apoy at babayaang kumulo pa sa loob ng isang oras hanggang sa mabawasan ng \xe2\x85\x93 ang lamang tubig. Pagkaraan, sinasala ito patungo sa isang pitsel o tasa. Itinatabi sa isang hindi naiinitan lugar.\n_START_SECTION_\nPag-inom\n_START_PARAGRAPH_\nIniinom ang dekoksyon habang mainit o malamig. Karaniwang pamantayang dosahe ang kalahating tasa, na tatlong ulit sa loob ng isang araw.'